
Kék fény érzékelésért felelős OaPAC-BLUF domén biofizikai karakterizálása

Kék fény érzékelésért felelős OaPACBLUF domén fotofizikai karakterizálása
A fotoreceptorok olyan fehérjék, melyekhez flavin koenzimek képesek kapcsolódni. Kék fény hatására konformáció változáson mennek keresztül, aminek következtében az enzimatikus funkciók aktiválódnak. A flavoproteinek csoportjába sorolhatók a fotoaktív adenilát cikláz (PAC) enzim fehérjék, melyek tartalmaznak egy flavin kötésért-, és kék fény érzékelésért felelős N-terminális ’Blue-Light Using-FAD’ (BLUF) domént, valamint egy C-terminális adenilát cikláz (AC) katalitikus domént. Fotoaktiváció hatására a BLUF doménben történő konformáció változást követően a flavin (FAD) elektronokat szállít az AC doménhez, ahol ATP-ből cAMP szintetizálódik. Még nem ismert, hogy a BLUF doménből induló elektrontranszportban mely aminosavak milyen irányban befolyásolják a fehérje konformáció változását és funkcióját. Ezért célkitűzéseink között szerepelt a bakteriális OaPAC (Oscillatoria acuminata) fotoaktív adenilát cikláz fehérje BLUF domén W90F aminosav mutáció vizsgálata. Munkánk során a vad típusú (WT) és mutáns (W90F) fehérjéken abszorpciós fotometriai kísérleteket végeztünk. Vizsgálataink első felében az OaPACBLUF domén konformáció változását tanulmányoztuk kék fény megvilágítás hatására és a spektrális eredményeket analizáltuk. Továbbiakban időfelbontásos fotometriás mérésekkel az OaPACBLUF konformáció változás kinetikáját is vizsgáltuk. Arra voltunk kíváncsiak, hogy a WT és W90F OaPAC kék fény hatására milyen gyorsan kerül bekapcsolt konformációs állapotba. A fényforrás kikapcsolását követően pedig a fehérjék alap konformációs állapotba történő visszatérését is vizsgáltuk. Eredményeink alapján arra következtethetünk, hogy a W90F OaPAC mutáns eltérő abszorpciós tulajdonságokkal rendelkezik. A mutáció hatására lassul a fehérje alap konformációs állapotba történő visszatérés kinetikája, azaz konformáció változás sebessége, aminek funkcionális hatása lehet az OaPAC enzimaktivitására nézve.



